钦定古今图书集成/明伦汇编/官常典/第799卷 > 吴廷举
## 钦定古今图书集成/明伦汇编/官常典/第799卷 > 吴廷举

按《明外史》本传：“廷举，字献臣，其先嘉鱼人。祖戍梧州，
遂隶戎籍。成化末，举进士，除顺德知县。总督屠滽属
修中贵人先祠，不可，滽恨之。市舶中官市葛，以二葛
与之，曰：‘非产也’。中官大怒。御史汪宗器亦恶廷举，曰：
‘彼专抗上官，市名耳’。会廷举毁淫祠二百五十所，撤
其材作堤，葺学宫书院。宗器谓有所侵盗，执下狱。按”
之不得间，惭而止。为县十年，滽方居吏部。稍迁成都同知。忧归，补松江。用尚书马文升、刘大夏荐，擢广东
佥事。从总督潘蕃讨平南海、清远诸盗。正德初，历副
使。发总镇中官潘忠二十罪，忠亦讦。廷举他事，逮系
诏狱。刘瑾矫诏命枷之十馀日，几死。戍雁门，旋赦免。
杨一清荐其才，擢江西右参政。败华林贼于连河。从
陈金大破姚源贼。其党走裴源，复从俞谏破之。贼首
胡浩三既抚复叛。廷举往谕，为所执。居三月，尽得其
要领，诱之使携。及。廷举得还，浩三果杀其兄浩二，营
中内乱。廷举进兵乘之，遂禽浩三。会与副使李梦阳
不协，奏梦阳侵官，因乞休，不俟命竟去，坐停一岁岁
俸。起广东右布政使，复佐金平府江贼。十二年擢右
副都御史，赈湖广饥。已，复出湖南，定诸夷疆地。时宁
王宸濠逆，颇有端，疏陈江西军政六事，为预防计。世
宗立，召为工部右侍郎，旋改兵部。上疏自劾，因历诋
陆完、王琼、梁储及少傅蒋冕，而自以己昔居宪职无
一言，乞罢黜，以儆幸位。时完早得罪，琼及储已罢去，
廷举借以倾冕。冕遂求罢。帝慰谕之。冕复言：“臣与廷
举交四十年，臣扈驾南巡，廷举数抵臣书誉臣。今痛
诋讦臣，不罢何以谢良友？”帝颇不直廷举，调为南京
工部。冕固请留之，不听。嘉靖元年，廷举复乞休。寻以
灾异复自求罢，劝帝修德应天。因奏行其部兴革十
二事。寻就改户部，迁右都御史，巡抚应天诸府。长洲
知县郭波以事挫织造中贵张志聪。志聪伺波出，执
波倒曳之车后。典史萧景腆操兵教场，急率兵救波，
扼志聪吭，落其帽。百姓尽登屋，飞瓦击志聪。志聪遂
诬波殴敕使，波、景腆俱被逮。廷举具白志聪贪黩状。
帝乃降波五级，调腆远方，志聪亦召还。三年以“大礼”
议未定，请如洪武中修《孝慈录》故事。令两京部、寺、台
省及天下督抚各条所见，并询家居老臣，采而行之，
汇为一书，以诏后世。时已定称“本生考”，帝意不慊。给
事中张原劾廷举首鼠两端，阴附异论；刘复劾廷
举欺罔九罪，不报。寻改南京工部尚书，辞不拜，称疾
乞休。帝慰留。已，复辞，且引白居易、张咏诗多诙啁，中
复用“呜呼”字。帝怒，以廷举怨望无人臣礼，勒致仕。廷
举面如削瓜，衣敝带穿，不事藻饰。言行必自信，人莫
能夺。初在太学时，兄事罗𤣱。𤣱病痢，仆死，自煮药饮
之，负以如厕，一昼夜数十反。𤣱尝语人曰：“献臣生我
廷举，好薛瑄、胡居仁学，尊事陈献章。”居湫溢，亡郭外
田，有书至万万卷。及卒，总督姚镆为庀其丧。隆庆中，
追谥“清惠。”弟廷弼，举于乡。廷举枷吏部前，廷弼卧其
械下。刑部主事宿进曰：“两人死，我何用生？”奏记张彩，
得释。